钦定古今图书集成/明伦汇编/官常典/第271卷 > 徐𪟝
## 钦定古今图书集成/明伦汇编/官常典/第271卷 > 徐𪟝

按《宋史》本传：“𪟝字元功，宣州南陵人。举进士，调吴江
尉，选桂州教授。王师讨交趾，转运使檄𪟝从军。饷路
瘴险，民当役者多避匿，捕得千馀人，使者使𪟝杖之，
𪟝曰：‘是固有罪，然皆肌羸病乏，不足胜杖。姑涅臂以
戒，亦可已’。使者怒，欲并劾𪟝，𪟝力争不变，使者不能
夺。郭逵宿留不进，𪟝谓副使赵卨曰：‘师出淹时，而主
帅无讨贼意，何由成功’？”因具蛮人情状疏于朝，谓：“断
者人主之利器，今诸将首鼠不进，惟断自上意而已。”
既而逵、卨果皆以无功贬。舒亶闻其名，将以御史荐，
𪟝恶亶为人，辞不答。求知建平县，入为诸王宫教授，
通判通州。濒海有捍堤，废不治，岁苦漂溺，𪟝躬督防
卒护筑之，堤成，民赖其利。复教授广陵、申王院，改诸
王府记室参军。哲宗见其文，谕奖之，欲俟满岁以为
左右史，未及用。徽宗立，擢宝文阁待制兼侍讲，迁中
书舍人，修《神宗史》。时绍圣党与尚在朝，人怀异意，以
沮新政。帝谓𪟝曰：“朕每听臣僚进对，非诈则谀，惟卿
鲠直，朕所倚赖。”因论择相之难云：已召范纯仁、韩忠
彦，𪟝顿首贺曰：“得人矣！”诏与蔡京同校《五朝宝训》。𪟝
不肯与京联职，固辞，奏京之恶，引卢杞为喻。迁给事
中、翰林学士。上疏陈六事：曰时要，曰任贤，曰求谏，曰
选用，曰破朋党，曰明功罪。国史久不成，𪟝言：“神宗正
史今更五闰矣，未能成书，盖由元祐、绍圣史臣好恶
不同，范祖禹等专主司马光家藏记事，蔡京兄弟纯
用王安石曰录，各为之说，故论议纷然。当时辅相之
家，家藏记录，何得无之？臣谓宜尽取用，参讨是非，勒
成大典。”帝然之，命𪟝草诏戒史官，俾尽心去取，毋使
失实。帝之初政，锐欲损革新法之害民，曾布始以为
然，已乃密陈绍述之说，帝不能决，以问𪟝，𪟝曰：“圣意
得非欲两存乎？今是非未定，政事未一，若不考其实，
姑务两存，臣未见其可也。”又曰：“《论弃湟州》，请自今勿妄兴边事，无边事则朝廷之福，有边事则臣下之利。
自古失于轻举以贻后悔，皆此类也。”𪟝与何执中偕
事帝于王邸，蔡京以宫僚之旧，每曲意事二人，𪟝不
少降节，谒归视亲病。或言翰林学士未有出外者，帝
曰：“𪟝谒告归尔，非去朝廷也，奈何轻欲夺之？”俄而遭
忧，京入辅，执中亦预政，《擿𪟝行》，章惇词以为诋。先烈
服阕，以主管灵仙观入党籍中。起知江宁府。言者复
论为元祐奸朋，必不能推行学政，罢归。大观三年，知
太平州。召入觐，极论茶盐法为民病，帝曰：“以用度不
足故也。”对曰：“生财有道，理财有义，用财有法。今国用
不足，在陛下明诏有司，推讲而力行之耳。”帝曰：“不见
卿久，今日乃闻嘉言。”加龙图阁直学士，留守南京。蔡
京自钱塘召还，过宋见𪟝，微言撼之曰：“元功遭遇在
伯通右，伯通既相矣。”𪟝笑曰：“人各有志，吾岂以利禄
易之哉？”京恚不能对，𪟝亦终不复用。以疾，除显谟阁
学士，致仕，卒，年七十九。赠资政殿学士、正奉大夫𪟝，
挺挺持正，尤为帝所礼重，而不至大用，时议惜之。